ལན།འབོད་སྐུལ་གསུང་ན་སྐད་ཆ་དེ་ཆེ་དྲགས་སོང་མོད།བཙན་བྱོལ་བོད་མི་སྤར་མོ་གང་བོ་འདི་ཆོས་སྲིད་ཟུང་འབྲེལ་དང་།མི་རྗེས་དབང་འཛིན་སྐྱ་མིན་སེར་མིན་གྱི་འཁྲབ་སྟོན་པ་དག་གི་ཁར་འཚང་ནས།མི་རྣམས་ཀྱི་སེམས་ངོར་སྐབས་རེ་བཙན་བྱོལ་བོད་གཞུང་འདི་འདྲ་འདྲའི་ནང་གི་མ་འདྲ་བ་ཞིག་ཡིན་ས་རེད་འདྲ་བོ་དང་།དེ་མིན་ང་ཚོར་གཞན་སུ་ལ་མེད་པའི་དབུ་ཁྲིད་ཅིག་ཡོད་ཟེར་ནས་འུར་རྒྱག་པ།བོད་ཀྱི་ཆོས་དང་རིག་གཞུང་ནི་ཧ་ཅང་གིས་ཕྱུག་པོ་ཡིན་ཟེར་བ་སོགས་རང་རློམ་ཆེ་མདོག་ཁ་བོ་དང་།ཡང་མི་ཡུལ་ས་མཐའ་ནས་ཚུལ་མིན་གྱི་གཉའ་གནོན་མྱངས་བ་དང་།མི་སེར་མང་ཆེ་བའི་མདུན་ལམ་ནག་ཁུང་ཡིན་པ་མཐོང་དུས་རང་ཉིད་བོད་པ་ཡིན་ལབ་རྒྱུར་ཡང་འཚེར་སྣང་སྐྱེས་ཀྱིན་པ་སོགས་མདོར་ན་རྦད་དེ་བག་འཁུམས་ནས་བསྡད་ཡོད་པ་ལྟ་བུ་དག་གིས་འདི་ལྟར་མི་མང་པོ་ཞིག་གི་སེམས་ནང་ལ་ནང་འགལ་ཆེན་པོ་ཞིག་བཟོས་ཟིན་པས།སྤྱི་ཚོགས་འདིས་ད་ཆ་བྲོས་བྱོལ་ལ་འགྲོ་ཐུབ་ན་དཔའ་བོར་བརྩི་བ་དང་།སློང་མོ་རྒྱག་ཐུབ་ན་འཇོན་པོར་བཤད་པའི་ཚད་ལ་བསྐྱལ་ཡོད་སྟབས།འཚོ་བའི་ཁྲོད་ཀྱི་བདེན་དོན་ཉག་གཅིག་ནི་ཁེ་བཟང་ཟེར་བའི་ཐ་སྙད་འདིར་བཅོལ་འདུག་ན།ཕུགས་བསམ་བརླག་ཚར་བའི་སྲང་ལམ་ཞིག་གི་ནང་གློག་གཞུ་ཅི་འདྲའི་མང་པོ་ཞིག་སྦར་ཡང་།སྲང་ལམ་དེའི་ནང་གི་མི་རྣམས་ཀྱི་མདུན་ལམ་ནག་ཁུང་ཡིན་པ་ཚང་མའི་སེམས་ལ་འཛིན་རོགས།